Document ID: 32011R0063

KOMISSION ASETUS (EU) N:o 63/2011,
annettu 26 päivänä tammikuuta 2011,
yksityiskohtaisista säännöksistä hiilidioksidipäästötavoitteita koskevan poikkeuksen hakemiseksi Euroopan parlamentin ja neuvoston asetuksen (EY) N:o 443/2009 11 artiklan mukaisesti
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon päästönormien asettamisesta uusille henkilöautoille osana yhteisön kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 23 päivänä huhtikuuta 2009 annetun Euroopan parlamentin ja neuvoston asetuksen (EY) N:o 443/2009 (1) ja erityisesti sen 11 artiklan 8 kohdan,
ja katsoo seuraavaa:
(1)
Asetuksen (EY) N:o 443/2009 11 artiklan mukaan pienimuotoista tuotantoa harjoittavat valmistajat voivat hakea vaihtoehtoisia päästövähennystavoitteita, jotka vastaavat valmistajan valmiuksia vähentää ajoneuvojensa hiilidioksidipäästöjä, ottaen huomioon kyseisen ajoneuvotyypin markkinoiden ominaisuudet.
(2)
Pienimuotoista tuotantoa harjoittavan valmistajan vähennysvalmiuksia määritettäessä pitäisi arvioida hakijan taloudellisia ja teknisiä mahdollisuuksia. Tätä varten hakijan pitäisi toimittaa yksityiskohtaiset tiedot taloudellisesta toiminnastaan sekä tiedot ajoneuvoissa käytetystä hiilidioksidipäästöjen vähentämiseen tarkoitetusta teknologiasta. Vaaditut tiedot ovat hakijan helposti saatavilla olevia tietoja, eikä niiden pitäisi aiheuttaa ylimääräistä hallinnollista taakkaa.
(3)
Jotta pienimuotoista tuotantoa harjoittaville valmistajille asetetut vähennystavoitteet olisivat keskenään johdonmukaisia ja jotta ne pienimuotoista tuotantoa harjoittavat valmistajat, jotka ovat vähentäneet keskimääräisiä hiilidioksidipäästöjään ennen vuotta 2012, eivät joutuisi huonompaan asemaan, kyseisten valmistajien hiilidioksidipäästöjä pitäisi verrata niiden keskimääräisiin hiilidioksidipäästöihin vuodelta 2007. Ellei näitä tietoja ole saatavilla, tavoitetta pitäisi verrata keskimääräisiin hiilidioksidipäästöihin seuraavana lähimpänä vuotta 2007 olevana kalenterivuonna.
(4)
Joidenkin pienimuotoista tuotantoa harjoittavien valmistajien tuotevalikoima on rajallinen, minkä vuoksi niillä on rajalliset mahdollisuudet jakaa vähennystavoite ajoneuvokantaansa kuuluvien ajoneuvojen kesken. Tämän ottamiseksi huomioon hakijoiden pitäisi saada valita joko yksi vuotuinen päästötavoite poikkeuskauden ajaksi tai erilaisia vuotuisia tavoitteita, joiden seurauksena päästöt ovat poikkeuskauden lopussa vuoden 2007 lähtötasoa pienemmät.
(5)
Asetuksen (EY) N:o 443/2009 11 artiklan 4 kohdan mukaan tietyille pienimuotoista tuotantoa harjoittaville valmistajille voidaan asettaa vaihtoehtoinen päästötavoite, joka on 25 prosenttia pienempi kuin niiden keskimääräiset hiilidioksidipäästöt vuonna 2007. Ellei valmistajan keskimääräisistä hiilidioksidipäästöistä vuonna 2007 ole saatavana tietoja, pitäisi määrittää vastaava päästötavoite, joka perustuu parhaaseen vuonna 2007 saatavissa olleeseen hiilidioksidipäästöjen vähentämiseen tarkoitettuun teknologiaan. Parhaan saatavilla olleen hiilidioksidipäästöjen vähentämiseen tarkoitetun teknologian määrittämiseksi tietyn painoisten ajoneuvojen markkinaominaisuudet pitäisi määritellä ajoneuvon teho-painosuhteen avulla.
(6)
Jotta pienimuotoista tuotantoa harjoittavien valmistajien päästötavoitteiden asettamisen lähtökohdat olisivat selvät, unionissa on laadittu jäsenvaltioiden ja suurimpien sidosryhmien - myös Euroopan, Japanin ja Korean autonvalmistajien liittojen (ACEA, JAMA, KAMA) ja Euroopan pienimuotoista tuotantoa harjoittavien valmistajien liiton (ESCA) - kanssa järjestetyn muodollisen kuulemistilaisuuden seurauksena luettelo valmistajista ja niiden keskimääräisistä hiilidioksidipäästöistä vuonna 2007.
(7)
Tietyt poikkeushakemuksessa annetut tiedot, varsinkin tiedot valmistajan tuotesuunnittelusta, odotettavissa olevista kuluista sekä vaikutuksista yhtiön kannattavuuteen, pitäisi vapauttaa julkisuusvaatimuksesta, jos kyseisten tietojen paljastaminen heikentää kaupallisten etujen suojelua. Komissio julkaisee poikkeusten myöntämistä koskevat päätökset internetissä.
(8)
Tässä asetuksessa säädetyt toimenpiteet ovat Euroopan parlamentin ja neuvoston päätöksen N:o 280/2004/EY 9 artiklan nojalla perustetun ilmastonmuutoskomitean antaman lausunnon mukaiset (2),
ON HYVÄKSYNYT TÄMÄN ASETUKSEN:
1 artikla
Kohde
Tässä asetuksessa määritetään tiedot, jotka valmistajien on toimitettava osoittaakseen, että asetuksen (EY) N:o 443/2009 11 artiklan 1 kohdan tai 11 artiklan 4 kohdan mukaiselle poikkeukselle asetetut ehdot täyttyvät.
2 artikla
Määritelmät
Asetuksen (EY) N:o 443/2009 2 ja 3 artiklan mukaisten määritelmien lisäksi käytetään seuraavia määritelmiä:
a)
’hakijalla’ tarkoitetaan asetuksen (EY) N:o 443/2009 11 artiklan 1 kohdassa tai 11 artiklan 4 kohdassa tarkoitettua valmistajaa;
b)
’ajoneuvon ominaisuuksilla’ tarkoitetaan ajoneuvon ominaispiirteitä, mukaan luettuna sen paino, hiilidioksidipäästöt, istuinten määrä, moottorin suorituskyky, teho-painosuhde ja huippunopeus;
c)
’markkinoiden ominaisuuksilla’ tarkoitetaan tietoa ajoneuvon ominaisuuksista sekä haetun poikkeuksen soveltamisalaan kuuluvien ajoneuvojen kanssa suoraan kilpailevien ajoneuvojen nimiä ja hintaluokkia;
d)
’omalla tuotantolaitoksella’ tarkoitetaan valmistus- tai kokoonpanoyksikköä, jota hakija käyttää yksinään uusien henkilöautojen, tarvittaessa myös vientiin tarkoitettujen henkilöautojen, valmistamiseen tai kokoamiseen ainoastaan kyseiselle valmistajalle;
e)
’omalla suunnittelukeskuksella’ tarkoitetaan yksikköä, jossa koko ajoneuvo suunnitellaan ja kehitetään ja joka on hakijan hallinnassa ja yksinomaisessa käytössä.
3 artikla
Poikkeuksen hakeminen asetuksen (EY) N:o 443/2009 11 artiklan 1 ja 4 kohdan nojalla
1. Hakijan on toimitettava asetuksen (EY) N:o 443/2009 11 artiklan 1 kohdan mukaista poikkeusta koskeva hakemus tämän asetuksen liitteen I mukaisessa muodossa, ja hakemuksen täytyy sisältää tämän asetuksen 4 artiklan 1 kohdan ja 5 artiklan mukaiset tiedot.
2. Hakijan on toimitettava asetuksen (EY) N:o 443/2009 11 artiklan 4 kohdan mukaista poikkeusta koskeva hakemus tämän asetuksen liitteen II mukaisessa muodossa, ja hakemuksen täytyy sisältää tämän asetuksen 4 artiklan 2 kohdan ja 6 artiklan mukaiset tiedot.
4 artikla
Poikkeuskelpoisuuden arviointiperusteita koskevat tiedot
1. Hakijan on toimitettava seuraavat poikkeuskelpoisuuden arviointiperusteita koskevat tiedot:
a)
tiedot valmistajan tai sidossuhteessa olevien valmistajien ryhmän omistusrakenteesta sekä liitteen III mukainen asiaankuuluva ilmoitus;
b)
asetuksen (EY) N:o 443/2009 11 artiklan 1 kohdan nojalla poikkeusta hakevan valmistajan osalta tai kyseisen asetuksen 11 artiklan 1 kohdan b alakohdan mukaisen sidossuhteessa olevien valmistajien ryhmän osalta taikka kyseisen asetuksen 11 artiklan 1 kohdan c alakohdan mukaisen sidossuhteessa olevien valmistajien ryhmän jäsenen osalta tieto unionissa hakemispäivää edeltävien kolmen kalenterivuoden aikana virallisesti rekisteröityjen henkilöautojen määrästä tai, ellei tällaista tietoa ole saatavissa, jokin seuraavista:
-
todennettavissa oleviin tietoihin perustuva arvio sellaisten b alakohdassa tarkoitettuna ajanjaksona rekisteröityjen ajoneuvojen määrästä, joista hakija vastaa;
-
ellei b alakohdassa tarkoitettuna ajanjaksona ole rekisteröity ajoneuvoja, viimeisenä sellaisena kalenterivuotena rekisteröityjen ajoneuvojen määrä, jonka osalta tietoja on saatavissa.
2. Asetuksen (EY) N:o 443/2009 11 artiklan 4 kohdan nojalla poikkeusta hakevan hakijan on toimitettava tämän artiklan 1 kohdan b alakohdassa tarkoitetut tiedot vain hakemispäivää edeltävän kalenterivuoden osalta.
5 artikla
Asetuksen (EY) N:o 443/2009 11 artiklan 2 kohdan mukainen päästötavoite ja vähennysvalmius
1. Hakijan on toimitettava tiedot vuonna 2007 rekisteröityjen henkilöautojensa keskimääräisistä hiilidioksidipäästöistä, ellei kyseisen vuoden keskimääräisiä hiilidioksidipäästöjä mainita tämän asetuksen liitteen IV luettelossa. Ellei tätä tietoa ole saatavissa, hakijan on toimitettava tiedot seuraavana lähimpänä vuotta 2007 olevana kalenterivuonna rekisteröityjen henkilöautojensa keskimääräisistä hiilidioksidipäästöistä.
2. Hakijan on toimitettava seuraavat toimintaansa koskevat tiedot:
a)
hakemispäivää edeltävän kalenterivuoden osalta työntekijämäärä ja tuotantolaitoksen koko neliömetreinä;
b)
tuotantolaitoksen toimintamalli, josta ilmenee, mitkä suunnittelu- ja tuotantotehtävät hakija hoitaa itse ja mitkä on ulkoistettu;
c)
sidossuhteessa olevan yrityksen tapauksessa tieto siitä, käyttävätkö valmistajat yhteistä teknologiaa ja mitkä tehtävät on ulkoistettu;
d)
hakemispäivää edeltävien viiden kalenterivuoden osalta myyntimäärät, vuotuinen liikevaihto, nettotulos ja T&K-menot sekä sidossuhteessa olevan yrityksen tapauksessa nettotulonsiirrot emoyhtiölle;
e)
hakijan markkinoiden ominaisuudet;
f)
kaikkien sellaisten ajoneuvoversioiden hinnasto, joiden on määrä kuulua poikkeuksen soveltamisalaan, hakemispäivää edeltävältä kalenterivuodelta sekä sellaisten ajoneuvojen odotettavissa oleva hinnasto, jotka on määrä lanseerata ja joiden on määrä kuulua poikkeuksen soveltamisalaan.
Jos hakemuksen toimittaa valmistaja, joka vastaa yli 100 ajoneuvosta vuotta kohden, d alakohdassa tarkoitettujen tietojen lisäksi on toimitettava virallinen varmennettu tilinpäätös tai riippumattoman tilintarkastajan on varmennettava kyseiset tiedot.
3. Hakijan on toimitettava seuraavat teknisiä valmiuksiaan koskevat tiedot:
a)
luettelo hiilidioksidipäästöjen vähentämiseen tarkoitetuista teknologioista, joita on käytetty henkilöautoissa, jotka se on tuonut markkinoille vuonna 2007, tai ellei näitä tietoja ole saatavilla, vastaavat tiedot seuraavan lähimpänä vuotta 2007 olevan vuoden osalta, taikka jos kyseessä on valmistaja, joka suunnittelee tuloa markkinoille, sen vuoden osalta, jolloin poikkeusta aletaan soveltaa;
b)
luettelo hiilidioksidipäästöjen vähentämiseen tarkoitetuista teknologioista, joita käytetään hakijan henkilöautoissa vähentämisohjelman aikana, sekä näiden teknologioiden lisäkustannukset kunkin poikkeuksen soveltamisalaan kuuluvan ajoneuvoversion osalta.
4. Hakijan on ehdotettava poikkeuskaudelle päästötavoitetta vähennysvalmiuksiensa mukaisesti. Hakija voi myös ehdottaa vuotuisia päästötavoitteita.
Päästötavoite tai vuotuiset päästötavoitteet on määritettävä niin, että keskimääräiset päästöt ovat poikkeuskauden lopussa pienemmät kuin 1 kohdassa tarkoitetut keskimääräiset hiilidioksidipäästöt.
5. Hakijan on toimitettava asetuksen (EY) N:o 443/2009 11 artiklan 2 kohdan d alakohdan mukaisesti ehdottamansa päästötavoitteen tai ehdottamiensa vuotuisten päästötavoitteiden lisäksi uuden ajoneuvokannan hiilidioksidipäästöjen vähentämistä koskeva ohjelma.
Vähentämisohjelmassa on eriteltävä seuraavat seikat:
a)
aikataulu, jonka mukaisesti hakijan autokannassa otetaan käyttöön hiilidioksidipäästöjen vähentämiseen tarkoitettua teknologiaa;
b)
arvio unionissa poikkeuskauden aikana tehtävistä vuotuisista rekisteröinneistä sekä odotettavissa olevat keskimääräiset hiilidioksidipäästöt ja odotettavissa oleva keskimääräinen paino;
c)
vuotuisten päästötavoitteiden tapauksessa niiden ajoneuvoversioiden hiilidioksidipäästöjen vuotuinen parannus, joissa hiilidioksidipäästöjen vähentämiseen tarkoitettua teknologiaa otetaan käyttöön.
6. Sitä, noudattaako hakija päästötavoitetta tai vuotuisia päästötavoitteita, arvioidaan asetuksen (EY) N:o 443/2009 9 artiklan mukaisesti joka vuosi poikkeuskauden aikana.
6 artikla
Poikkeuksen päästötavoite asetuksen (EY) N:o 443/2009 11 artiklan 4 kohdan mukaisesti
1. Hakijan on toimitettava tiedot vuonna 2007 rekisteröityjen henkilöautojensa keskimääräisistä hiilidioksidipäästöistä, ellei keskimääräisiä hiilidioksidipäästöjä mainita kyseisen vuoden osalta tämän asetuksen liitteen IV luettelossa.
2. Asetuksen (EY) N:o 443/2009 11 artiklan 4 kohdan mukaisesti määritettyä päästötavoitetta sovelletaan suhteessa 1 kohdassa tarkoitettuihin lähtökohtana käytettäviin keskimääräisiin hiilidioksidipäästöihin.
3. Ellei valmistajan keskimääräisistä hiilidioksidipäästöistä vuonna 2007 ole tietoja, hakijan on toimitettava tiedot ajoneuvojen ominaisuuksista kaikkien valmistamiensa autotyyppien osalta sekä tieto siitä, kuinka monta hakijan valmistamaa ajoneuvoa hakija odottaa rekisteröitävän unionissa ensimmäisen poikkeusvuoden aikana. Hakijan on ilmoitettava kaikkien autovarianttien osalta se, mihin liitteen V taulukossa olevista ajoneuvoluokista variantti kuuluu.
4. Päästötavoitteet lasketaan vuosittain siltä pohjalta, että vähennys on 25 prosenttia lähtökohdasta kunkin liitteessä V määritellyn ajoneuvoluokan osalta.
7 artikla
Komission tekemä arviointi
1. Ellei komissio ole esittänyt vastalauseita yhdeksän kuukauden sisällä asetuksen (EY) N:o 443/2009 11 artiklan 1 kohdan tai 11 artiklan 4 kohdan mukaisen täydellisen hakemuksen virallisesta vastaanottamisesta, poikkeuksen hakemiselle asetettujen asiaankuuluvien ehtojen katsotaan täyttyneen. Jos komissio katsoo hakemuksen olevan puutteellinen, se voi pyytää lisätietoja. Ellei lisätietoja toimiteta pyynnössä määritettyyn ajankohtaan mennessä, komissio voi hylätä hakemuksen.
Jos komissio hylkää hakemuksen siinä olevien puutteiden vuoksi tai siksi, että komissio toteaa, ettei hakijan ehdottama päästötavoite vastaa sen vähennysvalmiuksia, hakija voi toimittaa täydennetyn tai tarkistetun poikkeushakemuksen.
2. Hakemukset on lähetettävä painetussa ja sähköisessä muodossa; painetussa muodossa oleva hakemus lähetetään Euroopan komission pääsihteeristölle osoitteeseen Secretariat General of the European Commission, 1049 Brussels, Belgium ja kuoreen merkitään ”Derogation under Regulation (EC) No 443/2009” (asetuksen (EY) N:o 443/2009 mukainen poikkeus). Sähköinen hakemus lähetetään liitteessä I määriteltyyn palveluosoitteeseen.
3. Jos hakemuksessa esitettyjen tietojen havaitaan olevan virheellisiä tai epätarkkoja, päätös poikkeuksen myöntämisestä kumotaan.
8 artikla
Yleisön oikeus tutustua tietoihin
1. Jos hakija katsoo, ettei hakemuksessa annettuja tietoja saa julkaista asetuksen (EY) N:o 443/2009 11 artiklan 9 kohdan mukaisesti, sen on ilmoitettava tämä hakemuksessa ja perusteltava, miksi tietojen julkaiseminen haittaisi hakijan kaupallisten etujen, kuten teollis- ja tekijänoikeuksien, suojelua.
2. Euroopan parlamentin ja neuvoston asetuksen (EY) N:o 1049/2001 (3) 4 artiklan 2 kohdassa säädetyn poikkeuksen, joka rajoittaa yleisön oikeutta tutustua asiakirjoihin, katsotaan koskevan seuraavanlaisia tietoja:
a)
5 artiklassa tarkoitetun vähentämisohjelman yksityiskohdat ja erityisesti valmistajan tuotevalikoiman kehittämistä koskevat yksityiskohdat;
b)
hiilidioksidipäästöjen vähentämiseen tarkoitettujen teknologioiden odotetut vaikutukset tuotantokustannuksiin, ajoneuvojen hankintahintoihin ja yhtiön kannattavuuteen.
9 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä tammikuuta 2011.

Labels: 8
14
20